Vi nordjyder ved det sådan set godt; at der er dejligt i Skagen. Og nu bekræfter en undersøgelse, at andre har samme opfattelse. For Dansk Kyst- og Naturturisme har kortlagt feriegæsternes tilfredshed i 37 danske kystferiebyer, og resultatet er klart: Skagen kommer på en suveræn førsteplads med en tårnhøj score. Hos turistforeningen i Skagen, Turisthus Nord, vækker analysens resultat selvfølgelig stor glæde. - Det er anden gang, at vi får førstepladsen i analysen, så jeg har det som en dygtig kok, der lige har fået at vide, at hans restaurant får lov til at beholde sine tre Michelin-stjerner. Det er fantastisk, for det bekræfter den fornemmelse, vi har, nemlig at de professionelle i turisterhvervet, men også alle byens borgere, tager varmt imod vores gæster, siger René Zeeberg, der er direktør i Turisthus Nord. Skagen har en kerne af stedsånd Peter Kvistgaard, der er turisme- og oplevelsesforsker ved Aalborg Universitet, peger på en række faktorer som årsag til, at Skagen år efter år scorer den allerhøjeste gæstetilfredshed blandt de danske kystferiedestinationer. - Skagen har en kerne af stedsånd, noget uforandrethed som er et stærkt brand, og som folk praler lidt med. Folk kan godt lide at sige; "Vi har været på Skagen." Og det er en styrke, som har været konstant. Uanset om det var i 1880 eller i 2019, så er der i Skagen en fornemmelse af en uforandret stedsånd, siger Peter Kvistgaard. Turismeforskeren fremhæver også, at Skagen ligger afsides. - Uanset hvad man forsøger rundt omkring, så kan man ikke kopiere Skagen. Du kan opføre Skagens-huse andre steder, men det bliver bare ikke rigtigt Skagen af den grund. Der er noget, der smager af noget ægte i Skagen, og det giver troværdighed. Og så er det stadig lidt besværligt at man skal helt op til Skagen. Det er faktisk en positiv ting set med turismebriller, siger Peter Kvistgaard.

Opsummering:
I en ny analyse, der undersøger 37 danske feriebyer, kommer Skagen ud som en klar vinder. Det er anden gang i træk, at Skagen tager førstepladsen i undersøgelsen.